"Triq il-Mediterran" huwa rakkont qasir tal-2007 li qrajt fl-avveniment ta' Jum Pembroke organizzat mill-Kunsill Lokali ta' Pembroke fl-4 ta' Lulju 2019. – Fejn trid, Pa, basta għan-niżla. U noftqu r-riħ bi mnifsejna u ma' ħaddejna Triq il-Mediterran. Id-dwal tal-karozzi jgħaddu tnejn tnejn u nisma' t-tfal jgħajtu għall-ballun fil-ground tal-Luxol. Il-ksieħ tiela' minn ġo saqajja. Mill-ground tal-Melita l-fanali l-ġodda jifqgħu s-sema u x-xagħri u jinterrogaw ġurnata xogħol u ġiri f'rasi. It-tieqa ta' faċċata, żewġ toroq 'l isfel, daharha lejn il-Mediterran, qed itteptep milied ieħor u father christmas għadu tiela' mal-faċċata. Ilu mis-sena l-oħra. Il-magni tal-karozzi jissaltjaw minn kullimkien. Tgħid jitfuhom il-fanali illejla? Dal-ħin konna qed naqdfu għan-niżla. – Nerġgħu nagħmluha, Pa. Għad għandi l-fawra tal-majjistral f'ħaddejja. U leħen ibni. Il-mumentiżmu twieled f'forma embrijonika fit-tieni nofs tas-snin sebgħin tas-seklu għoxrin. Wara bosta snin ta' sperimentazzjoni kważi klandestina dan il-metodu ta' kitba ġie inawgurat uffiċjalment fid-19 ta' April 2001 bil-pubblikazzjoni tal-antoloġija Pomeriggio li fiha 140 kittieb u kittieba mid-dinja kollha rrakkontaw x'raw u x'għexu f'dak il-jum eżattament bejn is-17.50 u s-18.00. Skont il-ġurija, il-proża ta' Adrian Grima, li "qatt mhi każwali, tevita b'mod sabiħ l-enfasi letterarja. Il-kliem magħżul bil-qies juri Malta komuni imma fl-istess ħin rappreżentattiva. Din hija silta prezzjuża mix-xogħol ta' awtur li diġà huwa indipendenti."